**แกรนด์พรินเซส** (***Grand Princess***) เป็นเรือสำราญชั้นแกรนด์คลาส ของสายการเดินเรือ พรินเซสครูซเซส ซึ่งถูกสร้างขึ้นในปี พ.ศ. 2541 โดยอู่ต่อเรือ ฟินกันติเอรี (Fincantieri Cantieri Navali Italiani) ในเมือง มอนฟัลโกเน (Monfalcone) ประเทศอิตาลี ด้วยหมายเลขอู่ต่อเรือ 5956 ในราคาประมาณ 450 ล้านดอลลาร์สหรัฐ แกรนด์พรินเซสเป็นเรือโดยสารที่ใหญ่ที่สุดและแพงที่สุดเท่าที่เคยสร้างมาในเวลานั้น เป็นเรือธงของกองเรือ พรินเซสครูซเซส จนกระทั่งถูกแทนที่โดยเรือลำใหม่คือ รอยัลพรินเซส ในเดือนมิถุนายน พ.ศ. 2556

การออกแบบ
---------

แกรนด์พรินเซส เป็นเรือลำแรกของเรือสำราญในชั้นแกรนด์คลาส และมีรูปแบบการตกแต่งที่แตกต่างกับเรือพี่น้องในชั้น โดยใช้ไม้สีเข้มและการตกแต่งภายในมีความคล้ายคลึงกับเรือชั้นซันคลาส ซึ่งเป็นชั้นเล็กกว่า เมื่อเปิดตัวเรือแกรนด์พรินเซส เอกสารแนะนำเรือของสายการเดินเรือ พรินเซสครูซเซส แสดงฐานะเรืออยู่ในชั้นซันคลาส จนกระทั่งการเปิดตัวในช่วงต่อมาของเรือโกลเดนพรินเซส จึงปรากฏชั้นแกรนด์คลาสในจุลสารประชาสัมพันธ์

เรือ *แกรนด์พรินเซส* และ *แปซิฟิกพรินเซส* บริเวณชายฝั่งเมืองสปลิท เมื่อวันที่ 7 ส.ค. 2554
แกรนด์พรินเซสเป็นเรือพี่น้องของ สตาร์พรินเซส และ โกลเดนพรินเซส ซึ่งเรือแกรนด์พรินเซส เคยเป็นฉากสำหรับภารกิจในซีรีย์ที่สองของรายการโทรทัศน์เรียลลิตีโชว์ ดิแอปเพรนทิซ (The Apprentice)

แกรนด์พรินเซส มีโรงละครขนาดใหญ่, โถงสังสรรค์ที่มีเวทีแสดงกลางขนาดใหญ่ และเลานจ์แสดงท้ายเรือ

ในเดือนพฤษภาคม พ.ศ. 2554 แกรนด์พรินเซสได้รับการปรับปรุงในอู่แห้งอย่างครอบคลุมที่สุดในประวัติของสายการเดินเรือพรินเซสครูซเซส ซึ่งรวมถึงการซ่อมบำรุงเครื่องยนต์และการรื้อถอนโถงสังสรรค์ผู้โดยสารออกจากท้ายเรือ สิ่งนี้ทำให้เรือมีแนวหัวเรือที่สูงขึ้นขณะแล่น ซึ่งทำให้ประหยัดน้ำมันเชื้อเพลิงได้ประมาณ 3-4% แนวหัวเรือที่สูงเป็นเรื่องเฉพาะสำหรับแกรนด์พรินเซส และไม่ส่งผลให้มีการเปลี่ยนแปลงใด ๆ ต่อเรือชั้นแกรนด์คลาสอื่น ๆ (หรือชั้นเรือที่เล็กกว่า) ซึ่งเรือเหล่านั้นแตกต่างจากแกรนด์พรินเซส โดยมีดาดฟ้าชั้นบนทำด้วยวัสดุอะลูมิเนียม ในเดือนมีนาคม พ.ศ. 2562 แกรนด์พรินเซสกลับเข้ารับการตกแต่งในอู่แห้งอีกครั้ง

ท่าเรือแวะพัก
-------------

จนถึงเดือนสิงหาคม พ.ศ. 2562 แกรนด์พรินเซสมีท่าแวะพักตลอดทั้งปีในซานฟรานซิสโก แคลิฟอร์เนีย โดยกำหนดล่องเรือในเส้นทางระหว่าง อลาสกา ฮาวาย เม็กซิกันริเวียรา และชายฝั่งแคลิฟอร์เนีย

ปูมเรือที่สำคัญ
---------------

เมื่อวันที่ 9 สิงหาคม พ.ศ. 2560 มีการพบวาฬตายบริเวณหัวเรือในขณะที่จอดที่เมืองเคตชิแกน ในอลาสกา

### เหตุการณ์จากการระบาดทั่วของโคโรนาไวรัส พ.ศ. 2562-2563

หน่วยบินกู้ภัยที่ 129 กองกำลังรักษาความปลอดภัยแห่งชาติของรัฐแคลิฟอร์เนีย ปฏิบัติการทางอากาศส่งมอบชุดทดสอบการติดเชื้อไวรัสโรค COVID-19 ให้กับเรือ *แกรนด์พรินเซส*
ในเดือนมีนาคม พ.ศ. 2563 มีรายงานว่าผู้โดยสารสองคนซึ่งล่องเรือไปยังเม็กซิโกเมื่อวันที่ 11-21 กุมภาพันธ์ พ.ศ. 2563 ได้ป่วยด้วยโรคติดเชื้อโคโรนาไวรัส 2019 (COVID-19) และหนึ่งในนั้นเสียชีวิต การประกาศดังกล่าวเกิดขึ้นเมื่อเรือเข้าใกล้ซานฟรานซิสโก โดยมีผู้โดยสาร 2,500 คนบนเรือ บางคนรายงานอาการที่สอดคล้องกับโรค และเรือได้ถูกกักไว้นอกชายฝั่งโดยเจ้าหน้าที่ เพื่อกักกันโรคและตรวจสอบผู้โดยสารและลูกเรือ

เช่นเดียวกับ ไดมอนด์พรินเซสซึ่งเป็นเรือชั้นแกรนด์คลาส ของสายการเดินเรือ พรินเซสครูซเซสอีกลำหนึ่ง ก็ประสบกับการระบาดของโรคในเดือนกุมภาพันธ์ พ.ศ. 2563 และถูกกักกันโรคเกือบหนึ่งเดือนในท่าเรือโยโกฮามะ ประเทศญี่ปุ่น

ในวันที่ 5-6 มีนาคม พ.ศ. 2563 ขณะที่เรือกำลังแล่นใกล้ชายฝั่งแคลิฟอร์เนีย หน่วยบินกู้ภัยที่ 129 กองกำลังรักษาความปลอดภัยแห่งชาติของรัฐแคลิฟอร์เนีย ได้ทำการบินเพื่อหย่อนและรับกลับชุดทดสอบการติดเชื้อโคโรนาไวรัส เมื่อวันที่ 6 มีนาคม มี 46 คนบนเรือได้รับการทดสอบโดย 21 คนมีผลการทดสอบเป็นบวก ซึ่งเป็นลูกเรือ 19 คนและผู้โดยสาร 2 คน ส่วนการทดสอบในรายอื่นอีก 25 คน ผลของการทดสอบหนึ่งสรุปไม่ได้และการทดสอบอื่น ๆ นั้นผลเป็นลบ แกรนด์พรินเซส ได้รับอนุญาตให้จอดที่ท่าเรืออุตสาหกรรมของเมืองโอกแลนด์ แคลิฟอร์เนียในวันที่ 9 มีนาคม พ.ศ. 2563 และผู้โดยสารจำนวนหนึ่งได้ทยอยขึ้นฝั่ง เริ่มด้วยผู้ที่ต้องการการรักษาทางการแพทย์ที่เร่งด่วน ลูกเรือยังถูกกักตัวไว้บนเรือเพื่อกักกันโรคและเพื่อการรักษา ผู้โดยสารที่ขึ้นจากเรือทั้งหมดได้ถูกทดสอบการติดเชื้อโคโรนาไวรัส และเคลื่อนย้ายโดยเครื่องบินหรือรถโดยสารไปยังฐานทัพต่าง ๆ ในรัฐแคลิฟอร์เนีย, เท็กซัส และจอร์เจีย เพื่อกักกันโรค ขณะที่มีจำนวนเล็กน้อยที่เข้ารับการรักษาในโรงพยาบาลและแพทย์อนุญาตให้กลับได้ ได้ถูกย้ายไปที่โรงแรมต่าง ๆ ในวันที่ 10 มีนาคม แคนาดาได้นำผู้โดยสารเรือที่เป็นชาวแคนาดาขึ้นเครื่องบินไปยังฐานทัพทหารซีเอฟบี เทรนตัน (CFB Trenton) ในออนแทรีโอ เพื่อกักกันโรคที่นั่น ในวันที่ 11 มีนาคมมีรายงานว่า หนึ่งในชาวแคนาดาที่ถูกส่งตัวกลับประเทศมีผลการทดสอบหาเชื้อไวรัสเป็นบวกภายหลังจากที่ได้ขึ้นฝั่ง

อ้างอิง
-------

1. 1 2  "*Grand Princess* Vessel Details and Current Position". *Marine Traffic*. 2012. สืบค้นเมื่อ 29 April 2012.
2. ↑  Peter Knego (10 February 2011). "*Grand Princess* To Lose Her 'Handle'". *MaritimeMatters*. คลังข้อมูลเก่าเก็บจากแหล่งเดิมเมื่อ 2020-03-22. สืบค้นเมื่อ 29 April 2012.
3. ↑  "2019 Cruise Schedule at the Port of San Francisco" (PDF). *sfport.com*.
4. ↑  Joling, Dan (9 August 2017). "Dead whale found on bow of cruise ship entering Alaska port". *The Canadian Press*. สืบค้นเมื่อ 9 August 2017.
5. ↑  "Report: Two former guests form a U.S. based cruise ship have COVID-19". *The Maritime Executive*. 3 March 2020. สืบค้นเมื่อ 3 March 2020.
6. 1 2  "Coronavirus: What happens when cruise ship with exposed passengers reaches San Francisco?". *The Mercury News*. 5 March 2020. สืบค้นเมื่อ 7 March 2020.
7. ↑  "COVID-19 Coronavirus Outbreak". *worldometers.info*. สืบค้นเมื่อ 7 March 2020.
8. ↑  "Video: See Air National Guard members board a cruise ship with coronavirus test kits". *MilitaryTimes*. 6 March 2020. สืบค้นเมื่อ 7 March 2020.
9. ↑  Rodriguez, Olga R. (7 March 2020). "21 positive for coronavirus on cruise ship off California". *Anchorage Daily News*. สืบค้นเมื่อ 7 March 2020.
10. ↑  Fuller, Thomas; Mervosh, Sarah; Arango, Tim & Gross, Jenny (6 March 2020). "21 Coronavirus Cases on Cruise Ship Near California". *The New York Times*. สืบค้นเมื่อ 13 March 2020.
11. 1 2  Rodriguez, Tristi; Thorn, Dan (7 March 2020). "Grand Princess cruise ship will dock at Port of Oakland". *KRON 4*.
12. 1 2  Hines, Morgan & Oliver, David (11 March 2020). "Coronavirus: More than 1,000 passengers await their turn to leave Grand Princess, begin quarantine". *USA Today*. สืบค้นเมื่อ 13 March 2020.
13. ↑  "Canada to repatriate citizens on coronavirus-hit cruise ship in California". *CBC News*. 8 March 2020. สืบค้นเมื่อ 13 March 2020.

บรรณานุกรม
----------

* Saunders, Aaron (2013). *Giants of the Seas: The Ships that Transformed Modern Cruising*. Barnsley, South Yorkshire, UK: Seaforth Publishing. ISBN 9781848321724.
* Smith, Peter C. (2010). *Cruise Ships: The World's Most Luxurious Vessels*. Barnsley, South Yorkshire, UK: Pen & Sword Maritime. ISBN 9781848842182.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**แกรนด์พรินเซส (เรือ)**

* เว็บไซต์ทางการ
* ภาพเรือแกรนด์พรินเซสออกจากท่าเรือฟอร์ตลอเดอร์เดล หลังการซ่อมแซม